СТАНОВИЩЕ НА ВЪРХОВНИЯ КАСАЦИОНЕН СЪД НА
РЕПУБЛИКА БЪЛГАРИЯ ОТНОСНО ПРОЕКТОЗАКОНА ЗА ИЗМЕНЕНИЕ И ДОПЪЛНЕНИЕ НА КОНСТИТУЦИЯТА НА РЕПУБЛИКА БЪЛГАРИЯ

1. Относно изменението на Конституцията в частта, в която се създава нова т.16 на чл. 84 от Конституцията: “изслушва и приема годишните доклади на председателя на Върховния касационен съд, председателя на Върховния административен съд и на главния прокурор за дейността на съдилищата, прокуратурите и следствието.

-	ВКС приема идеята за  осигуряване на прозрачност и отчетност в работата на органите на съдебната власт.

-	ВКС счита, че осигуряването на прозрачност и отчетност трябва да се формулира като задължение на върховните съдилища и главния прокурор и да има адресат българското общество като цяло.

-	С оглед спазване изискването за разделение на властите и имайки предвид съборажения, изложени в предходната точка, предлагаме следното:

Първо: Задължението на върховните съдилища, главния прокурор, съдилищата и прокуратурите в страната, за прозрачност и отчетност, да се формулира не в глава 3 “Народно събрание”, а в глава 6 “Съдебна власт”, например като нов член 128 а.
Второ: Текстът на чл. 128а да има примерно следното съдържание: “Председателят на Върховният касационен съд, председателят на Върховния административен съд, главният прокурор, съдилищата; прокуратурите и следствието в страната изготвят доклади за своята дейност, като ги предоставят на висшите конституционно установени органи в Република България – Народно събрание, Президент и Министреския съвет”.
(Чрез преминаване на текста в глава 6 и приемането му в предложения вид ще се отстрани съмнение за възможна подчиненост и отчетност на органите на съдебната власт пред законодателната власт в лицето на Народното събрание).
2. Върховният касационен съд счита, че е недопустимо висши органи и длъжности на съдебната власт да бъдат отстранявани директно от орган на законодателната власт, каквато е Народното събрание. Няма пречка това да става от Конституционния съд, подобно на случаите на реализиране на отговорност на президента.
3. ВКС счита, че правомощията на министъра на правосъдието не следва да се регулират на конституционно ниво, но ако това се възприеме,  да отпаднат правомощията му относно подготовката на бюджета на съдебната власт и относно квалификацията на магистратите. Квалификацията е елемент от назначаването и кадровото израстване на магистратите – правомощия, по Конституция възложени на Висшия съдебен съвет.

					Иван Григоров /п/
					Председател на ВКС